АҞӘА, мшԥ 11 – Sputnik, Бадраҟ Аҩӡба. Аԥсуа аԥкьаҭмпыласҩы қәыԥш Ален Аҩӡба Израиль имҩаԥысуаз атурнир Messika Open-2015 даиааит, абри атәы Sputnik акорреспондент иеиҳәеит Ҭырқәтәыла иҟоу Аԥсны ахаҭарнак иабжьгаҩ Алиас Асабуа.
Аҵыхәтәантәи аиԥылара аҟны Ален Аҩӡба дицыхәмаруан Англиатәи аԥкьаҭмпыласҩы Лоуренс Перрин, дагьаиааит ҩ-сетк рыла 6:2, 6:1 ҳәа.
Ален Аҩӡба Израиль имҩаԥысуаз аԥкьаҭмпыласразы атурнир ихы алаирхәырц азы ацхыраара ҟанаҵеит Ҭырқәтәыла иҟоу Аԥсны ахаҭарнакра.
Ален Аҩӡба – аԥкьаҭмпыласразы 14 шықәса зхыҵуа рыбжьара адунеи актәи аракетка ҳәа ахьӡ имоуп. Урыстәыла имҩаԥысуаз атурнир "Рождественский кубок" данаиааи ашьҭахь иқәра иаҵанакуа аԥкьаҭмпыласыҩцәа рсиа аҿы актәи аҭыԥ ааникылеит.